“የጨረባ ምርጫ ለማድረግ መነሳት ሀገርንና ሕዝብን ለከፋ አደጋ የሚዳርግ በመሆኑ መንግሥት ወሳኝ እርምጃ እንዲወስድ ይገደዳል”   ጠቅላይ ሚኒስትር ዶክተር አቢይ አህመድ
አዲስ አበባ፡- በሕገ መንግሥቱና በሕገ መንግሥታዊ ሥርዓቱ ካልሆነ በስተቀር የጨረባ ምርጫ ለማድረግ መነሳት ሀገርንና ሕዝብን ለከፋ አደጋ የሚዳርግ በመሆኑ መንግሥት ሀገርንና በየትኛውም በኩል ያለን ሕዝብ ደኅንነት ለመጠበቅ ሲል ወሳኝ ዕርምጃ እንዲወስድ እንደሚገደድ ጠቅላይ ሚኒስትሩ አሳሰቡ፡፡ 
ጠቅላይ ሚኒስትር ዶክተር አቢይ አህመድ የአገሪቱን
 ወቅታዊ ሁኔታ በማስመልከት በሰጡት መግለጫ እንዳስታወቁት፤በሕገ መንግሥቱና በሕገ መንግሥታዊ ሥርዓቱ ካልሆነ በስተቀር የጨረባ ምርጫ ለማድረግ መነሳት ሀገርንና ሕዝብን ለከፋ አደጋ የሚዳርግ በመሆኑ መንግሥት ሀገርንና በየትኛውም በኩል ያለን ሕዝብ ደኅንነት ለመጠበቅ ሲል ወሳኝ ዕርምጃ እንዲወስድ ይገደዳል፡፡ 
“መገንባት የምንፈልገው ሕገ መንግሥታዊ ዴሞክራሲ ነው፤ ይህም ማለት ሕገ መንግሥታዊነት
 የሰፈነበት፣ የሕገ መንግሥት የበላይነት የሚከበርበት ሥርዓት ነው። ሕገ መንግሥቱ ከደነገገው ሥርዓት ውጪ ያለምርጫም፣ ሕገ መንግሥታዊ ዕውቅና በሌለው ሕገ ወጥ “ምርጫ” ሥልጣን ለመያዝ የሚደረግ እንቅስቃሴ ፍጹም ተቀባይነት የለውም” ያሉት ጠቅላይ ሚኒስትሩ፤ እንዲህ ያለው እንቅስቃሴ የኢፌዴሪን ሕገ መንግሥት ብቻ ሳይሆን፣ ሌሎች የአገራችንን ሕጎችና ዓለም አቀፍ ሕጎችን የሚጥስ ነው ብለዋል። 
4 ዞሯል የኢፌዴሪ ሕገ መንግሥት በአንቀጽ 50 የፌዴራል መንግሥትን ሥልጣንና ተግባር ሲዘረዝር ቁጥር አንድ አድርጎ ያስቀመጠው ሕገ መንግሥቱን የመጠበቅና የመከላከል ኃላፊነት መሆኑን ጠቅሰው፤ ይህንን ኃላፊነት ለመወጣት አስፈላጊውን ዕርምጃ ለመውሰድ ዝግጁ መሆናቸውን ተናግረዋል።
“ሥልጣን የሚፈልጉ የፖለቲካ ኃይሎች የሐሳብ ክርክሮቻቸውን ወጣቱንና እናቶችን በማይጎዳ መልኩ እንዲያደርጉት ይመከራሉ” ያሉት ጠቅላይ ሚኒስትሩ፤ፖለቲከኞች ሥልጣን እንዲይዙ ወጣቶች ማለቅ፣ እናቶች ማልቀስ፣ ቤቶች መፍረስ፣ ሕዝቦች መፈናቀል የለባቸውም፤ የኢትዮጵያውያን ጫንቃ ይሄንን ከሚሸከምበት ደረጃ አልፏል ብለዋል።
በኢትዮጵያ ያለው ለውጥ ሪፎርም እንጂ አብዮት አይደለም። ሕገ መንግሥት ቀይረን አዲስ ሕገ መንግሥታዊ ሥርዓት እየገነባን አይደለም። ገዢው ፓርቲም ታድሶ እና የሕዝብ ተቀባይነቱ ጨምሮ ገና ጀንበሩ እየወጣ ያለ፣ አዲስ ጉልበት እና አቅም ያለው፣ በቀጣይም ምርጫ እጅግ
 ሰፊ የማሸነፍ ዕድል ያለው ፓርቲ እንጂ ተሰናባች እና ጀንበሩ ያዘቀዘቀ ስብስብ እንዳልሆነ ገልጸው፤ የሽግግር መንግሥት የሚለው ሐሳብ ከሕግ አንጻር ብቻ ሳይሆን፣ ካለንበት ነባራዊ ሁኔታ፣ በንድፈ ሐሳብም ሆነ ከሽግግር ተሞክሮ አንጻር ለኢትዮጵያ የሚሆን እና የሚበጅ አይደለም ብለዋል።
በተለይም የኮቪድ 19 ሥጋት ባለበት እና የቀጣናችን ሁኔታም ለሀገር ሉዓላዊነት ሥጋት በደቀነበት ወቅት የሽግግር መንግሥት እንመሠርታለን ብሎ መቋጫ የሌለው ውይይት ይባል ድርድር መጀመር ኃላፊነት የጎደለው ተግባር ብቻ ሳይሆን ሕገ ወጥና አደገኛ መሆኑንም አስጠንቅቀዋል።
ጠቅላይ ሚኒስትር ዶክተር አብይ፤ “የኮቪድ 19 ሥጋት ተጋርጦብን፣ የሀገር ሉዓላዊነትና ደኅንነት ለአደጋ ተጋልጦ ባለበት ጊዜ፣ ሥልጣንን ያለምርጫና ከሕግ አግባብ ውጪ፣ በሑከትና በብጥብጥ፣ ካልሰጣችሁኝ አገር አተራምሳለሁ የሚለውን ማንኛውንም ኃይል እንደማንታገሥ ከወዲሁ በግልጽ ለመንገር እንፈልጋለን። ለዚህም በሁሉም ረገድ በቂ ዝግጅት አለን” ብለዋል።አዲስ ዘመን ሚያዝያ 30/2012በጋዜጣው ሪፖርተር